Matkailuautoja ja asuntovaunuja on Äänekosken pelloilla silmänkantamattomiin.

Vanhoillislestadiolaisten Suviseuroja vietetään tänä vuonna Äänekoskella. Vierasmäärän odotetaan nousevan noin 75 000:een. Vertailun vuoksi: Äänekoskella asuu reilut 19 000 ihmistä.

Ilmakuvat Suviseuroista paljastaakin, kuinka massiivisesta tapahtumasta on kyse: Siisteihin riveihin asetetut matkailuautot ja asuntovaunut muistuttavat Yhdysvaltojen esikaupunkialueiden kaavoitusta: Ne ovat tiiviissä riveissä, mutta niiden väleistä kulkee selkeitä kulkureittejä. Autoja on silmänkantamattomiin.

Leirielämä näkyy myös ruokahuollossa. Ruokatoimikunnan puheenjohtaja Mirja Römpötti kertoi Iltalehdelle aiemmin, että iso osa ruuista ostetaan suoraan ämpäreihin. Esimerkiksi litra lohikeittoa maksaa 6 euroa.

- Noin 70 prosenttia ruuista ostetaan ämpäreihin. Ne syödään matkailuautoissa ja asuntovaunuissa, Römpötti kertoi.

Matkailuautot, asuntovaunut ja teltat on asetettu Äänekosken Liimattalan kylän pelloille, ja alueella on omat postit, pankit, apteekki, katuverkosto ja bussikuljetus - palvelut ovat siis melkeinpä paremmat kuin monessa suomalaiskunnassa.

Ilmakuvat kertovat, kuinka suuresta tapahtumasta on kyse kun puhutaan Suviseuroista. SUVISEURAT KUVAPALVELU

Asuntoautoja on silmänkantamattomiin. SUVISEURAT KUVAPALVELU